El Servei de Biblioteques del Departament de Cultura vol reforçar el civisme i la convivència entre els usuaris de les biblioteques que actualment gestiona mitjançant un seguit d'accions que s'apleguen dins del Pla INTEGRAbib.
Aquest programa consisteix en una sèrie d'actuacions que s'aniran duent a terme a la Biblioteca Pública de Girona Carles Rahola, Biblioteca Pública de Lleida i a la Biblioteca Pública de Tarragona.
Les biblioteques públiques són actualment un dels serveis més visitats per la ciutadania, hi té molt a veure el seu caràcter obert, integrador, acollidor i de servei públic d'accés lliure.
Aquest ús massiu fa que, de manera puntual, és puguin donar incidents incívics que requereixin l'actuació del personal de la biblioteca o del personal de seguretat i, molt excepcionalment, la intervenció policial.
La Biblioteca Pública de Tarragona, per exemple, rep cada dia l'elevada xifra de 800 usuaris, i els actes incívics que puntualment s'han registrat són comportaments que suposen una molèstia per a la resta d'usuaris i que s'acostumen a resoldre amb la intervenció del personal de la biblioteca o del personal de vigilància.
Els incidents en aquesta biblioteca que requereixen la presència policial i/o posterior denúncia són casos esporàdics, concretament durant l'any 2019 han estat 12, la meitat dels quals són furts.
També s'ha registrat alguna amenaça a un treballador del centre i, molt excepcionalment, comportaments violent per part d'un usuari.
Els incidents que es poden qualificar de molt greus atès que implica possibles danys físics per a les persones han estat només 2 de 2019 a 2020:
2019 (febrer): Incident amb llançament de gas pebre contra el vigilant de la biblioteca.
2020 (gener): Baralla entre dos usuaris com a resultat de la qual van resultar accidentalment afectats de poca consideració el vigilant i un membre del personal de la biblioteca.
Malgrat tot, des del Departament de Cultura es volen reforçar i actualitzar els protocols de convivència per tal de garantir el paper de la biblioteca pública com espai obert a tota la ciutadania.
INTEGRAbib vol donar resposta a les necessitats dels treballadors de les biblioteques públiques que són competència directa del Departament de Cultura facilitant eines actualitzades i consensuades que els permetin gestionar els conflictes que es puguin produir pel comportament incívic d'alguns dels seus usuaris.
El Pla INTEGRAbib, que lidera el Servei de Biblioteques del Departament de Cultura, és un programa transversal on hi participen diferents unitats del Departament de Cultura (Assessoria Jurídica, el Servei d'Obres, el Servei de Prevenció i Règim Interior i el Servei de Gestió de la Direcció General de Creació, Acció Territorial i Biblioteques) i les direccions de les tres biblioteques públiques.
Aquesta voluntat de transversalitat té com objectiu donar una solució integral a partir de la suma de diferents àmbits d'actuació.
El Pla INTEGRAbib preveu accions en tres grans eixos: seguretat, mediació social i disseny dels espais.
Pel que respecta a la seguretat, s'està treballant amb les policies municipals i el cos de Mossos d'Esquadra a les localitats on tenen la seu les biblioteques gestionades pel Departament de Cultura.
L'objectiu es disposar dels protocols d'actuació necessaris per tal de garantir la seguretat de les persones que treballen a les biblioteques i la dels seus usuaris.
En paral·lel, el Departament de Cultura revisarà el reglament d'accés i introduirà els canvis necessari per ajustar-los a les necessitats actuals.
També s'estan revisant els perfils i funcions del personal de vigilància d'empreses externes que presten els seus serveis en aquestes biblioteques.
La majoria de les conductes incíviques es poden relacionar amb problemàtiques socials concretes de les zones on la biblioteca presta els seus serveis, és per això que l'eix fonamental d'INTEGRAbib és la coordinació amb els serveis d'atenció socials municipals.
En el cas concret de Tarragona, per exemple, la biblioteca pública s'integrarà a la Xarxa d'Atenció Integral de Persones Sense Llar que lidera l'Ajuntament de Tarragona per tal de compartir problemàtiques comunes i disposar de la informació i recursos necessaris per vehicular les necessitats socials detectades.
Igualment, el Servei de Biblioteques del Departament de Cultura està valorant la incorporació de treballadors socials o mediadors culturals per reforçar la col·laboració i coordinació que s'ha establert amb l'Institut de Serveis Socials de l'Ajuntament de Tarragona.
Actuacions similars estan previstes de dur-se a terme a les ciutats de Lleida i Girona tot i que cada pla d'acció s'adaptarà en funció a la realitat social de cada municipi i a la participació dels treballadors del centre.
El programa INTEGRAbib també recollirà una sèrie d'accions per tal de garantir la confortabilitat dels espais de les biblioteques públiques gestionades pel Departament de Cultura.
Aquestes mesures tenen com objectiu millorar la ventilació de determinats espais i la creació de noves zones per usuaris més esponjades per millorar l'experiència dels usuaris, es especial a problemàtiques relacionades amb les olors o el soroll.
També es revisarà la distribució de les càmeres de seguretat dins de l'edifici per si fos necessari ampliar-ne el nombre o ressituar-les.
Com que el Pla INTEGRAbib té com a objectiu principal facilitar la feina dels professionals de les biblioteques, de manera periòdica s'aniran mantenint reunions amb el personal d'aquestes biblioteques per fer-ne conjuntament la corresponent avaluació i introduir les modificacions o noves accions que siguin necessàries.